I mere end 40 år har det været en tradition at fejre Sankta Lucia i kalkminerne i Rebild. Det er nu tre år siden, at det sidst er sket, fordi coronavirussen tidligere satte en stopper for optoget. Men nu er luciaoptoget endelig tilbage, og det er med tusinder af levende lys og korsang. - Det der med at man er i sådan en hule, og man nogle gange kan høre flagermusene, det giver bare noget helt andet end at gå inde i en kirke, som vi plejer, siger korsanger Sofie Marnov Jensen. Det er pigerne fra Klarup Skoles kor, der hvert år står for det underjordiske Lucia-optog i Thingbæk Kalkminer og i år er ingen undtagelse. 3.000 fyrfadslys tændes i grotten af gæsterne, og når først de er tændt, går optoget i gang. Sådan er traditionen i kalkminerne. Det er så meget bedre hernede. Det giver noget akustik, og det giver noget stemning i de her gange med alle lysene, som er helt anderledes end alle andre steder. Sidste år sang vi udenfor, og det var overraskende fint, men det her er bare meget bedre, mener korleder Pia Juul.

Opsummering:
Tredje søndag i advent blev der skabt en magisk stemning i kalkminerne i Rebild Kommune.